Mi az igazság

ERDÉLY ESETÉBEN ?

Írta: NYIRŐ JÓZSEF

Erdély a délkeleteurópai térségnek talán legszebb, legértékesebb s az utóbbi években minden esetre egyik legtöbbet vitatott területe.

Bizonyára ékes drágaköve a Kárpátmedencének, történelme éppen olyan vonzó, érdekes és szines, mint maga a földje. Kicsiny, de kultúrkincse sok. Földjét tenger vér öntözte, mert a szabadság földje volt egykor. Ma is vér és könny öntözi ezt a földet, mert megfosztották szabadságától, s mert az igazság megcsúfolásával szenvedésre, pusztulásra Ítélték.

Milyen ez az Erdély?

S mi az igazság Erdély esetében?

A USA igazi nagysága

Amennyire igaz az, hogy még a legkiválóbb, legnagyobb ember is sokszor téved, s néha éppen akkor követi el a legkiáltóbb hibát, amikor azt hiszi önmagáról, hogy helyesen cselekedett, — éppen annyira igaz az is, hogy csak az átlagon felüli, lelkileg emelkedett ember képes hibáinak, tévedésének beismerésére, s még inkább azok jóvátételének legalább megkísérlésére.

Fokozottan áll ez népekre, nemzetekre is. A népeket, országokat vezető politikusok a legjobb szándék és nagyszerű képességek ellenére is követnek el súlyos hibákat, de csak a nagy népek, csak emelkedett szellemben élő nemzetek képesek arra, hogy e hibákat, vagy tévedéseket nyíltan és őszintén bevallják, a világ elé tárják, s képesek legyenek a jóvátételre is. Csak az igazi szabadság légkörében fejlődhetik ki egy népben az önkritikának ez a foka, de ez egyben nagyságának is záloga, mert a hibák felismerése nyomán azok jóvátételére irányuló cselekedetek termik meg a legértékesebb gyümölcsöket, tudniillik a megértő barátságot a más népekkel, s ezzel a békét.

Az USA nagyságát nem csupán területének mérhetetlen gazdagsága, politikai és katonai erőinek hatalmas mérve, népének páratlan lendületű munkakészsége adják meg, hanem az a semmi mással össze nem hasonlítható szellemi érték, amelyet szabadságszeretete és az igazsághoz való törhetetlen ragaszkodása jelent.

Our reliance is in the love of liberty which God has planted in our bosoms, — mondja Abrahám Lincoln.

Justice is the great interest of man on Earth, — mondja Dániel Webster. A szabadság és igazság szeretetén épült fel az amerikai szellemi élet, s ezért képes az USA arra, hogy felismerje és bevallja tévedéseit is, amikor ma már nyíltan megmondják, milyen hiba volt a teheráni, a yaltai és potsdami értekezletek határozatainak elfogadása. De éppen úgy képes az USA arra is, hogy tévedéseit, hibáit jóvátegye, hiszen a világ népei látják, hogy mindaz a hatalmas gazdasági és politikai erőfeszítés, amelyet ma tesz, erre irányul. De megvan az első konkrét cselekedet is, mikor Triesztet vissza akarja adni Olaszországnak, beismerve a korábbi döntés téves voltát, s amikor a jóvátételi lépés megtételében egy, a másik kettő: Anglia és Franciaország közvéleményével, amely országok népei szintén a szabadság gondolatának zászlóhordozói.

Ez adja meg a letiprott népeknek azt az egyedüli éltető reményt, hogy a nyugati demokratikus hatalmak segítségével vissza fogják szerezhetni szabadságukat, s egyben meg fog történhetni egy mindenre kiterjedő igazságos elrendezése is az európai kérdéseknek.

A trieszti példa és a magyar igazság

Mi magyarok, kik Európa minden népe között talán a legtöbbet véreztünk ezeréves létünk során a szabadságért, de akik egész bizonyosan a legtöbb és legkegyetlenebb igazságtalanságokat szenvedtük el, éppen azért bizalommal és hittel eltelten várjuk a magyar sors jobbrafordulását, országunk és népünk megmentését a nyugati demokratikus hatalmaktól. S mivel az igazság mindig és mindenkivel szemben igazság marad, hiszünk abban is, hogy a mi igazságunk is győzedelmeskedni fog. A múltban elkövetett tévedések és hibák egyik legkiáltóbbika az, amit 1920-ban, Trianonban és ennek nyomán 1946-ban Párisban az úgynevezett békeszerződések kapcsán Magyarországgal szemben elkövettek. A trianoni békeszerződés igazságtalanságát a nyugati hatalmak már a második világháború előtt kezdték felismerni. Annál kegyetlenebb, hogy a már-már felismert tévedést 1946-ban Párisban minden további nélkül egyszerűen megismételték.

Ám annál fokozottabban áll fenn a jóvátételi kötelezettség. A nyugati hatalmak, elsősorban az USA, a trieszti üggyel elindultak a jóvátétel útján, mi tehát bizton hisszük, hogy a Magyarországgal szemben kétszer elkövetett igazságtalanság jóvátételének szintén el kell következnie.

De valóban igaza van Dániel Websternek, hogy az embernek nagy érdeke is az igazság. Az USA-nak, s általában a nyugati hatalmaknak az erkölcsi és szellemi értékek megbecsülésén túl valóban politikailag és gazdaságilag is egyaránt érdeke az, hogy a Magyarországgal szemben 1920-ban és 1946-ban ismételten elkövetett igazságtalanságot csakugyan jóvátegyék, s igy egy erős és egészséges Magyarországot teremtsenek a délkelet-európai térségben.

Magyarország védelem és egyensúly